  

**Τα Κέντρα Ξένων Γλωσσών Αλφα** σ**υμμετέχουν στον φετινό εορτασμό της Ευρωπαϊκής Ημέρας Γλωσσών τη Παρασκευή 26 Σεπτεμβρίου, προσφέροντας μια ώρα δωρεάν μαθήματος σε όσους μαθητές, φοιτητές ή γονείς επιθυμούν να πάρουν μια γεύση από ξένες γλώσσες.**

Το Συμβούλιο της Ευρώπης που εδρεύει στο Στρασβούργο, για να ενθαρρύνει την εκμάθηση ξένων γλωσσών, θέσπισε την **26η Σεπτεμβρίου** ως την Ευρωπαϊκή Ημέρα Γλωσσών. Με πρωτοβουλία της Αντιπροσωπείας της Ευρωπαϊκής Επιτροπής στην Ελλάδα (Γραφείο Αθηνών της Γενικής Διεύθυνσης Μετάφρασης) και με τη συνεργασία του Πανελλήνιου Συνδέσμου Καθηγητών-Ιδιοκτητών Κέντρων Ξένων Γλωσσών (EUROPALSO), τα Κέντρα Ξένων Γλωσσών συμμετέχουν στον εορτασμό.

**Στόχος είναι να καλυφθούν όσο το δυνατόν περισσότερες γλώσσες σε όσο το δυνατόν περισσότερες περιοχές!**

**Γιορτάζουμε την Ευρωπαϊκή Ημέρα Γλωσσών:**

• Για να ενημερωθεί το κοινό για την σημασία της εκμάθησης ξένων γλωσσών ώστε να ενισχυθεί η πολυγλωσσία και η διαπολιτισμική κατανόηση.

• Για να τονιστεί η πλούσια γλωσσική και πολιτιστική πολυμορφία της Ευρώπης.

• Για να ενισχυθεί η δια βίου εκμάθηση ξένων γλωσσών στο σχολείο και έξω από αυτό.

**Γνωρίζετε ότι:**

• Παγκοσμίως σήμερα μιλιούνται 6.000 έως 7.000 γλώσσες. Και μόνο στην Ευρώπη υπάρχουν 225 περίπου γλώσσες.

• Οι περισσότερες γλώσσες του κόσμου μιλιούνται στην Ασία και την Αφρική.

• Ο μισός περίπου πληθυσμός της Γης είναι δίγλωσσος ή πολύγλωσσος δηλαδή μιλούν ή καταλαβαίνουν δύο ή και περισσότερες γλώσσες.

• Όποιος μιλά μια ξένη γλώσσα καταλαβαίνει καλύτερα τη δική του γλώσσα, μαθαίνει ευκολότερα άλλες ξένες γλώσσες και ενισχύονται οι διανοητικές του ικανότητες.

• Οι ξένες γλώσσες αποτελούν συγκριτικό πλεονέκτημα στην αγορά εργασίας ενώ είναι απαραίτητες για ορισμένα επαγγέλματα που έρχονται σε επαφή με ξένους.

**Είσαι μαθητής μας και πιστεύεις πως έφτασε η στιγμή να ξεκινήσεις μια δεύτερη γλώσσα; Είσαι φοιτητής, σπουδαστής ή γονιός και θα επιθυμούσες και εσύ μια «γεύση» από ξένη γλώσσα;** Επικοινώνησε με τη γραμματεία μας μέχρι τη Τετάρτη 24 Σεπτεμβρίου , ενημερώσου και εξασφάλισε άμεσα τη συμμετοχή σου στον εορτασμό!